
Prolog

Ole Ska Tatanka Hansen døde verken fort eller godt. Han var av seig slekt, halvt sioux, kvart norsk, en åttendedel svensk og like mye irsk. Den rene halvparten av ham tilhørte Shakopee Mdewakanton-stammen, en liten del av siouxfolket. Moren til Ole var renraset sioux, og det var henne han identifiserte seg med – særlig fordi det ga ham visse fordeler. I det lille reservatet ved Mystic Lake, en kort kjøretur sørvest for tvillingbyene Minneapolis og St. Paul, gjaldt ikke alle lovene i delstaten Minnesota. Gambling var ikke bare tillatt der, det var big business, og Ole var en av dem som tjente gode penger på kasinodriften. Han tilhørte de rundt åtte hundre registrerte medlemmene av stammen, og for å styrke identiteten sin brukte han bare siouxnavnet. Ska Tatanka betydde Hvite bøffel.

Med all sin styrke kjempet Ska Tatanka mot fiendene som ville drepe ham. Han hadde greid å såre minst én av dem, men nå visste han at det snart var slutt. Kreftene ebbet ut, og han innså at kampen var over. En følelse av vemodig høytid fylte ham, og han sanset blodsbåndene bakover i tid, til den gang folket hans var ærerikt og sterkt.

I dag skulle Ska Tatanka møte sine forfedres ånder. Ikke gråt og be om å få leve litt til. Syng din dødssang, og dø lik en helt som drar hjem, lød Tecumsehs kjente visdomsord i hodet hans. Tecumseh hadde vært shawneehøvding, men en klok mann uansett.

Med munnen full av vann kunne ikke Ska Tatanka synge. Men dø kunne han.


1

«Ser dine tre hundre og høyner med to hundre til,» sa den mørkhårete kvinnen som satt rett imot Max Balder ved pokerbordet. En smal hånd med lange fingrer skjøv sjetongene inn i potten midt på bordet. Blikket hennes hvilte på Max, enda det ikke var hans bud hun hadde utfordret, men mannen til venstre for ham. Øynene var mørkebrune og store, men lett sammenknepne nå. Det rykket så vidt i den venstre munnviken, men de fyldige leppene virket likevel avslappet og sensuelle. Var hun på nippet til å smile? Max trodde ikke det. Hun virket profesjonell og hadde vunnet en del.

De var fire spillere og en giver fra huset ved dette bordet – alt i alt fire menn samt den vakre kvinnen som kalte seg Liz Whyller. Hun var noen år yngre enn Max, kanskje tidlig i trettiårene, så vidt han kunne vurdere når han så på henne.

Og Liz Whyller var virkelig verdt å se nærmere på – høy og slank, med en ytterst elegant måte å føre seg på. Hun var kledd i en rød kjole av et stoff som virket tynt og glatt. Den V-formede utringningen viste en betydelig kløft. Kjolen hadde tynne stropper over smale skuldrer, og de nakne armene så veltrente og stramme ut, men likevel utpreget feminine og slett ikke muskuløse. Fingrene var helt uten ringer. I det hele tatt brukte hun ingen synlige smykker, ikke så mye som et kjede om den lange og smekre halsen. Max så heller ingen ørepynt, skjønt kun det høyre øret var synlig for ham. Det lange, skinnende svarte håret var samlet fremover venstre skulder, så det skjulte det venstre øret. Noe av håret lå som buktende fingrer nedover det venstre brystet hennes – tuppene lekte i utringningen og distraherte Max en anelse. Han merket seg at huden var lett gyllen, og hun hadde et lite rovfuglhode tatovert på høyre skulder. Max antok at det skulle forestille en hauk. Tatoveringen var pent laget og fargelagt.

Giveren fra kasinoet satt på hennes venstre side. Han sa ingenting, holdt bare hendene på bordet der resten av kortstokken lå i en pen bunke med baksiden opp. Langsomt vendte han blikket mot mannen til venstre for seg, en eldre, tykkfallen kar i mørk dress. Han hadde presentert seg som Ed Linder, og Max hadde sett ham tidligere i et par andre pokerturneringer – i hvert fall i Las Vegas og et annet sted som han ikke husket i farten. Det var mange pokerturneringer nå for tiden, ikke minst i indianerreservatene, og Max spilte når han kunne, selv om det ikke ble så ofte som han skulle ønske. Den nye jobben i Federal Bureau of Investigation, FBI, var krevende, men noen ganger gikk det an å kombinere det nyttige med det hyggelige. Som nå.

Linder hadde løsnet på slipset og åpnet den øverste knappen i den hvite skjorten, og pannen glinset av svette. Ansiktet så surt ut, men det hadde det gjort fra første stund, så det var trolig bare spillerens påtatte maske. Ikke hvem som helst fikk delta i denne turneringen. Det var mest rutinerte spillere som kunne vise til tidligere resultater, men også noen få lokale håp. Det ble spilt ved mange bord i det enorme Mystic Lake Casino Hotel, det største og flotteste hotellet på disse kanter. Turneringen nærmet seg en finale nå, så antall bord hadde blitt redusert etter hvert.

Max kombinerte pokerturneringen med å kjøre en teambuildingsprosess for den nye FBI-avdelingen sin, som kun hadde tre medarbeidere i tillegg til Max selv. Ingen av de andre tre deltok i selve turneringen, men frem til i dag hadde de gått omkring og observert, og i noen av spillepausene holdt de møter. Der diskuterte de spillteori i videre forstand, og de analyserte enkelte spilleres oppførsel og risikovilje. Hensikten var ikke å hjelpe Max i spillet, og heller ikke å finne tvilsomme spillere, men først og fremst å bli bedre kjent med hverandre. Max hadde som primært mål å styrke lagånden. At han i det hele tatt hadde fått FBIs godkjennelse til å gjøre det på denne måten, fortalte ganske mye om hvilken status avdelingen hans – og Max selv – hadde i Washington.

Det fortalte også noe om hvor lite han egentlig hadde fortalt direktøren om opplegget.

I dag hadde han gjort en vri og sendt de tre FBI-agentene til Minneapolis for å studere arbeidet ved kriminallaboratoriet der, og de skulle ikke møtes før dagen etter, som var mandag og seminarets siste dag. Som avslutning skulle de tre enkeltvis legge frem sitt syn på opplegget og hverandre, men først og fremst skulle de si rett ut hva de mente om Max som sjef, ærlig og uten omsvøp – det hadde han krevd av dem. Han var spent på utfallet, men regnet med å kunne håndtere det. Selvhøytidelig hadde han i grunnen aldri vært. Først tirsdag morgen skulle alle fire fly tilbake til Washington og ta fatt på oppgavene som ventet. Derfra kunne de bli sendt hvor som helst for å håndtere kriser og krevende saker.

«Ser de fem og høyner med fem til,» erklærte Linder med uendret, sur mine.

Dermed var det Max sin tur til å si noe. Han kikket på kortene uten å endre den fornøyde minen han vanligvis hadde når han spilte. Alt han satt med, var et par i niere. Ikke mye å satse på. Den store potten på bordet fristet, men enda mer fristet avansement i turneringen, og han visste at han var like ved å gå videre til finalen. Særlig i dag hadde det gått fint. Han sanset nervøsitet hos de andre spillerne, kanskje bare en normal spenning på dette stadiet av turneringen, men det kunne også henge sammen med at han hadde vunnet mye hittil. Gjennom hele denne runden hadde han sittet i hell og fått gode kort, så hver gang han hadde måttet vise hånden, hadde han kunnet gjøre det med stor ro. Nå var det kanskje tid for å høste fruktene gjennom en bløff som bygget på at han hittil ikke hadde bløffet. Han hevet budet til to tusen.

Nestemann kastet seg, men den vakre kvinnen ble med på hans to tusen og satset enda tre. Hun så intens ut. De røde leppene presset seg sammen og ble enda rundere og fyldigere. Max tenkte straks på jordbær, saftige og myke – men han skjøv øyeblikkelig assosiasjonen fra seg. Én ting var at den var umoden og dum, men enda verre at den gikk ut over konsentrasjonen. Det ble ikke bedre av at brystene tegnet seg så tydelig gjennom det tynne stoffet i kjolen, men han konsentrerte seg om å la være å titte på dem også. Å spille poker var som å fekte med kårde; en måtte være aktpågivende og påpasselig hele tiden, vike unna når det krevdes, men ikke nøle med å sette inn støtet når åpningen bød seg.

Ed Linder virket enda surere da han fulgte på og ville se hånden hennes, men Max stoppet ikke der. Hadde han først satset på en bløff, måtte løpet kjøres fullt ut. Med et svakt smil gikk han opp til ti tusen. Liz Whyller ble med og høynet med enda ti. Ed Linder kastet seg. Max høynet til femti tusen. Med svake rynker i pannen kastet Liz Whyller seg, og Max kunne sope inn uten å vise kortene. Haugen med sjetonger foran ham var blitt svær.

Alt i alt holdt det til plass ved finalebordet. Også Ed Linder kom seg dit med minst mulig margin. Liz Whyller greide det bare nesten, og som mange andre ble hun stående nær finalebordet og følge med på avslutningen. Max begynte å få et håp om å vinne hele turneringen, men hellet sviktet da han skulle sette inn det siste støtet. Likevel gjorde han det godt, så han klagde ikke – på tre dager hadde han vunnet over tre hundre tusen dollar i ren netto.

Da spillet var over og alle reiste seg, kom Liz Whyller bort og la en smal hånd på skulderen hans bakfra, mens de andre konsentrerte seg om vinneren, som var Ed Linder. Seierherren klarte det kunststykket å se sur ut selv når han smilte og trykket hender foran et tv-kamera. Liz Whyller sto bare rolig bak Max med hånden på skulderen hans uten å si noe, mens Max gratulerte sin overmann.

Først tenkte han at det var litt overraskende at Whyller kom bort og tok på ham slik, men ved nærmere ettertanke var det kanskje ikke så rart. I tre dager hadde de spilt i den samme turneringen. Blikkene var blitt mange, og møtene hadde skapt spenning. Et par ganger hadde de vekslet noen ord mellom rundene, men bare lett småprat. Noe mer lå i luften, slik Max følte det. Han var nysgjerrig på Liz. Endelig snudde han seg mot henne og smilte.

«Kan jeg få spandere en drink?» spurte han. Han hadde ikke rørt alkohol så lenge spillet varte, men nå hadde han lyst på en øl.

«Jeg er skrubbsulten,» svarte hun og lot tungespissen gli langs overleppen. Det pirrende synet fikk Max til å tenke på noe helt annet enn mat, og han så ikke bort fra at det var tilsiktet fra Whyllers side – like tilsiktet som at hun så tydelig hadde tatt kontakt med ham da alt var over. Max var i utgangspunktet skeptisk til sånt, det hadde med bakgrunnen hans og med erfaringer å gjøre. Det hadde også med inngående lærdom og terping å gjøre. Men ikke med naturen hans.

Av natur var han åpen og vennlig. Av natur var han blid og munter. Det var ikke alltid en fordel. Men ofte hyggelig. Særlig med skjønnheter som Whyller. Hun var ikke bare vakker, hun var åpenbart skarp også – en livsfarlig kombinasjon for en påvirkelig mann som Max. Han måtte ta seg sammen for å minne seg selv på dette. Han måtte skjerpe seg og spørre seg om dette var greit. Samtidig fikk det være måte på skepsis også. Max var ikke den som pleide å skygge unna litt hyggelig dameselskap, og det var ikke uvanlig at han hadde flaks på det området.

Om det var påfallende og urovekkende at Whyller søkte kontakt, eller om det bare var en hyggelig hendelse, var vanskelig å si, men et par ting kunne Max slå fast. Han hadde vunnet mye penger, så interessen hennes kunne lett forklares. Det var mulig at Liz Whyller var en smart golddigger, en vakker kvinne som svermet rundt menn med penger, men i så fall burde hun egentlig ha forsøkt å sjarmere Ed Linder. Det hadde hun ikke gjort.

Det var kun  én måte å finne ut av dette på, og sant å si var det lenge siden han hadde spist noe.

«OK. La oss gå et sted og spise middag,» sa han og bød henne armen. Hun tok den og kikket opp på ham. Med høye hæler var hun sikkert rundt én meter og åtti, bare femten centimeter kortere enn Max i lave sko. Selv var han ledig kledd i mørkeblå jakke og grå bukser, og den hvite skjorten var åpen i halsen. Til tross for en viss undring følte han seg vel ved siden av den vakre kvinnen som var iført en kjole som så ut til å kjærtegne den smekre kroppen mens hun gikk.

Det var et titalls restauranter å velge blant i hotellet. Max foreslo Minnehaha Café, som han selv likte. Whyller gikk med på det.

«Minnehaha er et vakkert navn,» sa hun smilende. «Det betyr vannet som ler, slik de berømte Minnehaha Falls høres ut til å gjøre.»

For de fleste fra Minnesota var dette kjent stoff, men Max unnlot å kommentere det med annet enn et nikk og et smil. Whyller kunne neppe vite at han var født og oppvokst her, og det hastet ikke å fortelle det. Med kasinoets vakreste kvinne ved armen manøvrerte han seg gjennom folkemengden. Whyller smilte og virket avslappet, og hun var smidig og myk i bevegelsene. Max begynte å lure på om det kunne være litt siouxblod i henne – den gylne hudfargen kunne stemme, forklaringen av ordet minnehaha også. Navnet hennes passet dårligere, men det behøvde ikke å bety noe.

Restauranten var temmelig full, men etter å ha ventet i et par minutter fikk de et lite bord ute på patioen. Septemberkvelden var lun og fin, og myggen hadde stort sett gitt seg for året.

«Kan jeg kalle deg Max?» spurte hun da de hadde satt seg.

«Ja, selvfølgelig, så fremt jeg kan si Liz.» Han smilte og fikk et vakkert smil tilbake, og litt etter litt begynte han å slappe av. Det gjorde godt å møte blikket hennes og se at hun hygget seg – i hvert fall tilsynelatende. Så dukket en ung og blid serveringsdame opp, og Max bestilte en Pig’s Eye pilsner. Liz ba om det samme.

«Jeg liker det navnet,» sa hun og lo lett. «Vet du at Pig’s Eye er det opprinnelige navnet på byen St. Paul?»

Liz var åpenbart opptatt av navn og betydninger.

«Ja, St. Paul er faktisk hjembyen min, men det er noen år siden jeg bodde der,» opplyste han endelig. «Er du også fra Minnesota?»

«Ja, jeg er født i Mankato, men i likhet med deg er det lenge siden jeg bodde i fødebyen,» svarte hun. «Hvor holder du til nå?»

«Washington, D.C., når jeg ikke er på reise.» Max trakk på skuldrene. «Og du?»

«Jeg bor her i området nå,» svarte hun mer alvorlig. «Men det føles som om det er tid for å flytte på seg igjen, i hvert fall for en stund. En god venn av meg døde for noen få dager siden.»

«Å, det var trist å høre.» Max la neven over hennes, og hun snudde hånden sin og grep hans. Det virket helt naturlig. Max begynte å tro at det ikke var noe spesielt med dette møtet, annet enn at det var særdeles trivelig.

«Hva skjedde?» spurte han.

«Han druknet under en fisketur.» Liz tidde og trakk hånden til seg da ølet kom, og de bestilte mat. Hun valgte fransk løksuppe og stekt catfish, og det minnet Max om guttedagenes fisketurer etter mallen med de værhårliknende utvekstene. Med et smil slo han til med samme forrett og hovedrett som henne.

«Dette er hyggelig,» sa han da serveringsdamen gikk.

«Ja visst,» svarte Liz. «Men du er en djevel til å spille poker, Max.»

Han lo og hevdet at hun var minst like djevelsk, og hun lo tilbake. Tennene glimtet hvite og jevne bak jordbærleppene.

«Jeg har alltid likt å spille, og Ska Tatanka lærte meg noen finesser,» svarte hun.

«Ska Tatanka?» gjentok Max spørrende.

«Det er sioux, eller nærmere bestemt dakotadialekt, og navnet betyr Hvite bøffel. Det var han som druknet. Egentlig het han Ole Ska Tatanka Hansen, men han brukte bare Ska Tatanka.» Liz ble mer innadvendt, men det varte ikke lenge. Sekunder etterpå hvilte igjen blikket hennes åpent og grunnende på Max, og i skinnet fra stearinlyset på bordet glitret de gylne spettene i de mørke øynene.

«Er du også av dakotaslekt?» spurte han.

«Ja, akkurat like mye som Ska Tatanka var. En halvpart, for å være nøyaktig. Men det er tydeligvis ikke du, så lys som du er i håret, og med de blå øynene.» Det lød likevel som et spørsmål.

«Skulle nesten ønske jeg kunne si at jeg var det, men jeg er av hundre prosent norsk opprinnelse og er for så vidt fornøyd med det,» fortalte Max.

«Ska Tatanka var en fjerdepart norsk, gjennom faren sin,» kommenterte hun.

«Var han kjæresten din?»

«Nei, han var mer som en farsfigur. En god venn. Jeg kjente ham i mange år, helt fra jeg var liten jente. Han var minst femten år eldre enn meg.»

«Oppimot førti, altså,» sa Max med et glis.

Hun lo stille og viftet en pekefinger foran nesen hans.

«Du er søt,» sa hun. «Ska Tatanka ble førtisju, tror jeg. Så kan du selv regne ut alderen min.»

«Mange år yngre enn mine trettiåtte,» slo Max fast. «Hadde Ska Tatanka familie?»

«Nei.» Hun ristet på hodet og vendte blikket ned mot ølglasset. «Han var sammen med den eldre søsteren min for mange år siden. De var forlovet og skulle gifte seg. Da hun døde i en stygg trafikkulykke, gikk det hardt inn på ham. Ska Tatanka fant aldri noen ny kjæreste. På en måte giftet han seg med arbeidet, hvis jeg kan uttrykke det slik. Han hadde forskjellige jobber i dette kasinoet, blant annet som giver ved spillebordene. Etter hvert fikk han mer betrodde stillinger. Han ble medlem av Rådet, og i de siste årene var han også leder av Veldedighetskomiteen. Dette var noe som opptok ham sterkt. Han snakket mye om å hjelpe folket sitt.»

«Da mente han vel de øvrige siouxene som ikke tjener så mye som dere gjør her i dette reservatet?» spurte Max.

«Nettopp. Skål for Ska Tatankas minne! Han var en god mann.» Ordet skål sa hun på norsk idet hun hevet glasset, men i Minnesota var dette uttrykket nesten like velkjent som huff da, så Max festet seg ikke spesielt ved det. Han skålte med henne for den døde mannen, mens han undret på om Ska Tatanka kanskje hadde vært full da han druknet. Han sa det ikke høyt, for han ante at det ville være feil å spørre om det.

«Bor du her på hotellet eller et annet sted i reservatet?» spurte han i stedet.

Liz ristet på hodet og sa at hun leide en liten leilighet i et kompleks i utkanten av byen Shakopee, hovedstaden i Scott County, fylket som reservatet var en liten del av. Max lurte på hva hun levde av, men lot være å spørre fordi han da sannsynligvis ville bli nødt til å opplyse om hva han selv arbeidet med. Det ønsket han ikke. Folk hadde en tendens til å bli reserverte når de fikk vite at han var føderal politimann fra FBI.

«Hvordan går det, Liz?» lød med ett en dyp mannsstemme. En flott kar i mørk dress stoppet ved bordet, og Max irriterte seg over at han ikke hadde lagt merke til ham før han plutselig sto der. Det kunne bety at han selv var altfor opptatt av Liz, kanskje fordi han ubevisst fremdeles spekulerte på om noe var galt med dette møtet.

Han så opp på den kraftige mannen, som åpenbart var av sioux-blod. Han var jevnt og pent brun i huden, hadde en skarp nese og mørke øyne. Det lange håret var samlet i en hestehale som hang nedover den brede ryggen. Alderen kunne være rundt førti, han smilte med hvite tenner, og holdningen var ledig og avslappet. Det venstre jakkeermet var tomt, og årsaken var klar nok, for han bar armen i en fatle på brystet. Noe av gipsen stakk frem, hvit og ren mot de brune fingrene og hånden.

«Hei, chief Two Eagles,» svarte Liz med et smil. «Det går bra, men jeg er fremdeles trist fordi Ska Tatanka døde. Vi snakket akkurat om ham. Hils på Max Balder, men pass deg så han ikke spiller jakken av deg.»

Max reiste seg og håndhilste på Two Eagles. Han visste at mange siouxer brukte den engelske oversettelsen av navnet sitt, mens andre – som Ska Tatanka – holdt på den ekte formen. Two Eagles trykket hånden til Max såpass hardt at han ble nødt til å ta i litt selv også, men det kostet ham ikke så mye å utligne trykket. Siouxen var et halvt hode kortere og måtte se opp på ham, og han var alvorlig da han betraktet Max i noen sekunders taushet.

«Two Eagles er politisjef her i reservatet,» opplyste Liz lavmælt i stillheten, og Max tenkte at det forklarte hvorfor hun hadde kalt ham chief.

«Ja, jeg er sjef for våre interne Law Enforcement Officers,» nikket siouxen og slapp endelig hånden til Max. «Jeg har lagt merke til deg, mister Balder. Du spiller bra. Lever du kanskje av det?»

«Vel, jeg har flere ben å stå på, men poker er faktisk blitt min største inntektskilde for tiden,» bekreftet Max og lot hånden falle ned langs siden. Han ante at Two Eagles hadde et skytevåpen under jakken. Selv var han naturligvis ubevæpnet ved spillebordet og følgelig også nå, og han regnet heller ikke med å få bruk for pistolen med det første. Den befant seg oppe i suiten han hadde leid. Det fantes et lite møtebord der, så det var der Max hadde holdt møtene med de andre agentene.

Two Eagles betraktet ham i enda noen sekunder, mens han så ut til å tenke over svaret han hadde fått. Max benyttet stillheten til å nikke mot armen hans og spørre hva som hadde skjedd.

«En full indianer gikk berserk med et balltre.» Politisjefen snøftet og ristet på hodet. Max stusset over at han brukte betegnelsen indianer, men det var jo et godt innarbeidet ord. Kanskje var det andre enn de innfødte amerikanerne selv som hadde de sterkeste følelsene mot dette ordet?

«Jeg kunne ha skutt idioten, men forsøkte i det lengste å unngå det,» fortalte Two Eagles videre. «Prisen ble et armbrudd, men mannen lever og lærte kanskje noe. Skjønt jeg tviler på at han lærte så mye når det kommer til stykket. Det blir vel noen måneder i buret, og der lærer han sikkert en god del mer. Ting som han ikke burde ha lært.»

«Er det mye bråk her i reservatet?» spurte Max.

«Nei, ikke her hos oss.» Two Eagles ristet bestemt på hodet. «Det er mye mer i andre og større reservater. Blir du værende her en stund?» spurte han brått.

«Skulle gjerne det, men må nok tilbake til D.C. snart. Hyggelig å hilse på deg, chief.» Max nikket på en måte som skulle indikere at han ønsket å sette seg igjen, men politisjefen så ikke ut til å ha lyst til å gå videre. Et spørsmål om hva Max gjorde i Washington, lå i luften. Ikke at det var så farlig, men han hadde bare ikke lyst til å si det. I hvert fall ikke ennå. Redningen ble serveringsdamen som kom med løksuppen. Two Eagles nikket og skulle til å gå, men da Liz rakte en hånd i været, stoppet han igjen og så på henne.

«Jeg tror som sagt ikke at Ska Tatanka druknet ved en ulykke, chief,» sa hun alvorlig.

«Ja vel, det har vi notert oss at du mener, Liz, men alt tyder på at det var en ulykke,» svarte Two Eagles rolig. «Kanoen hadde tydeligvis veltet, for den var full av vann. Det var ingen andre mennesker i nærheten, og det fantes ingen tegn til vold. Ska Tatanka falt i vannet og druknet.»

«Har dere sendt ham til obduksjon?» spurte Max.

Politimannen ristet på hodet.

«Bortkastede penger og tid, og ikke ville det være særlig ærefullt heller,» erklærte han bestemt. «Saken er så klar som den kan få blitt, og nå er han begravd etter våre moderniserte skikker. Beklager, Liz, men sånn er det. Hygg dere med maten nå.» Dermed vinket han og gikk.

Suppen var varm, så Liz bare blåste på den og lot den stå, mens hun kikket på Max og bet seg forsiktig i underleppen.

«Hva mente han med at Ska Tatanka er begravd etter deres moderniserte skikker?» spurte han med rynket panne.

«Det går fortere enn før. Ett døgns likvake holder nå for tiden. Vi bruker kiste også.» Liz hørtes ikke ut til å konsentrere seg om svaret, ramset det bare opp mens hun så ut til å tenke på noe helt annet. Max innså at han måtte gå til sakens kjerne.

«Hvorfor mener du at det ikke var en ulykke?» spurte han.

«Jeg vet ikke om jeg bør si det til deg,» svarte hun stille. «Men jeg skal tenke på det. Det kommer an på hvor fortrolige vi blir i løpet av kvelden.»

